ସମ୍ମିଳନୀ
ଗଙ୍ଗା ଗୋଦାବରୀ        ଯମୁନା କାବେରୀ
           ପୂଜା ପାଇଁ ନାନା ଘାଟେ,
ଛାଡି ନିଜ ମାନ           ଲୋଡି ଜାତି ପ୍ରାଣ
            ପ୍ରବେଶିଲେ ସିନ୍ଧୁତଟେ ।
କୋଟି ଜଳବିନ୍ଦୁ          ମିଶି ହୋଇ ସିନ୍ଧୁ
            ଦେଖାଉଛି ଜାତି ବଳ,
ତଟ ସୀମା ଲଙ୍ଘି           ପରବତ ଭାଙ୍ଗି
            ନାଚୁଛି ତରଙ୍ଗମାଳ ।
ଦେଖି ଦେବୀଗଣ         ଜାତୀୟ ଜୀବନ
           ଛାଡି ନିଜ ଗର୍ବମାନ,
ସିନ୍ଧୁରେ ମିଶିଲେ           ଉଲ୍ଲାସେ ନାଚିଲେ
           ଲଭି ନୂଆ ଜାତି ପ୍ରାଣ ।
ନିଜର ଜୀବନ              ଜାତିକୁ ଅର୍ପଣ
            କଲେ ମିଳେ ଜାତି ପ୍ରାଣ,
ଜାତୀୟ ଜୀବନ          ନ ମିଳିବ କଲେ
            ହାଟେ ବାଟେ ଅନ୍ଵେଷଣ ।
ପତିବ୍ରତା ସତୀ              ପତିର ମିଳନ
           ଲଭିବା ଆଶାରେ ପୋଡେ,
ଜାତିର ମିଳନ              ଲଭିବା ଆଶାରେ
           ତୋର ପ୍ରାଣ କିଆଁ ଡରେ ।          
ଏହି ସମ୍ମିଳନୀ             ଜାତି ପ୍ରାଣସିନ୍ଧୁ
            କୋଟି ପ୍ରାଣବିନ୍ଦୁ ଧରେ,
ତୋର ପ୍ରାଣବିନ୍ଦୁ         ମିଶାଇ ଦେ, ଭାଇ
           ଡେଇଁପଡି ସିନ୍ଧୁନୀରେ ।     
ତରଙ୍ଗ ଉଠିବ              ସିନ୍ଧୁ ଗରଜିବ
            ଶୁଣିବୁ ସିଂହର ରବ,
ବ୍ରିଟିଶ ରାଜ୍ୟରେ         ଓଡିଆ ଜାତିର
           ବଢିବ ମାନ ଗୌରବ ।